Hrvatska između Balkana i Europe (10/12/02) - 2002-12-09
O izvješću Vijeća za međunarodne odnose 'Balkan 2010', govori jedan od autora - James O'Brian, bivši predsjednički izaslanik za Balkan
Vijeće za međunarodne odnose, ne-vladina organizacija koja analizira američku vanjsku politiku, objavila je danas izvješće pod naslovom “Balkan 2010. godine”. Dokument je sastavila neovisna skupina stručnjaka – većinom bivših američkih diplomata, vojnih časnika, vladinih dužnosnika i drugih stručnjaka koji su posljednjih desetak godina bili dio američkog angažmana na Balkanu. Kako je u izvješću “prošla” Hrvatska? – upitali smo Jamesa O’Briana, jednog od autora izvješća, inače bivšeg predsjedničkog izaslanika za Balkan u administraciji predsjednika Billa Clintona. Prema izvješću Vijeća za međunarodne odnose Hrvatska je uvjerljivo na čelu, kada je u pitanju učlanjenje u Europsku uniju i NATO savez. Na to ukazuju posebno gospodarski pokazatelji, koji su – u odnosu na susjedne zemlje – prilično dobri. Međutim, Izvješće spominje i hrvatski napredak u političkim reformama, poštivanju ljudskih prava i povratku izbjeglica. Dobar dio izvješća ne odnosi se na Hrvatsku, koju autori, očito, smatraju zemljom koja je u reformama odmakla znatno dalje od ostalih. Neka od poglavlja ovog dokumenta – primjerice poglavlje o ekonomskim problemima regije – počinju rečenicom: “Naši se savjeti odnose na sve države Balkana, osim Slovenije i Hrvatske.” Zbog čega se Hrvatska uopće našla u izvješću koje se zove "Balkan 2010.godine"? : Tu je naravno, povezanost sa situacijom u Bosni i Hercegovini. Tu su i izvjesna pitanja u vezi snage sadašnje vladajuće koalicije – je li ona stvarno spremna da se suprotstavi eliti koja se okoristila ratom? Za Hrvatsku je to vrlo važno pitanje. No, bez obzira na ta otvorena pitanja, Hrvatska je u svakom slučaju u znatno boljem položaju od recimo Bosne ili Kosova, a i ostalih zemalja u regiji. Ja sam vrlo optimističan kada je Hrvatska u pitanju. Hrvatska demokratska zajednica sve je popularnija. U zemlji vlada raspoloženje kao da je njezina pobjeda na sljedećim izborima gotovo osigurana. Hoće li pobjeda stranke bivšeg predsjednika Franje Tuđmana usporiti put prema zapadnim integracijama? : Rano je za takve prognoze. Novija povijest regije nudi nam dvije pouke: prvo, političke se stranke mogu reformirati. Komunističke su se partije početkom devedesetih uspješno reformirale. Kao socijaldamokrati, te stranke danas vode izrazito drugačiju politiku nego u prošlosti. Druga pouka - ako želi biti uspješna nakon izbornog poraza prije tri godine, HDZ se mora riješiti ljudi koji su odgovorni za masovnu korupciju iz posljednjih godina Tuđmanove vlasti. Bio bih vrlo skeptičan prema vladi u kojoj će sjediti takvi ljudi. Upravo će oni usporavati put prema zapadnim integracijama. James O’Brian, bivši predsjednički izaslanik za Balkan u administraciji Billa Clintona, kaže da ga je razočarala nevoljkost vlade premijera Račana da se sudi odgovornima za korupciju u gospodarstvu, pogotovo u pretvorbi. “Vlada je najteže odluke u gospodarskoj sferi ostavljala za kasnije, umjesto da ih je donosila odmah nakon izbora, kada je bila najpopularnija, a u inozemstvu imala ogromnu podršku. Sada je to teže napraviti – svjetsko gospodarstvo je slabije, a vlada premijera Račana nije više toliko popularna” – kaže James O’Brian. Drugo razočaranje vezano je uz suradnju s haaškim Tribunalom: : "Nikad mi nije bilo jasno zbog čega ova vlada u svojim odnosima s Tribunalom postupa onako kako postupa. Po mom mišljenju, Tribunal predstavlja korisno sredstvo za otkrivanje, u svojoj biti, protu-hrvatskih postupaka režima Franje Tuđmana. Na primjer, očito je da je određenim hrvatskim vojnim časnicima bila namještena igra, da budu optuženi za ratne zločine, umjesto da za ratne zločine budu optuženi ljudi koji su određivali politiku HDZ-a. Da je vlada premijera Račana nastupila otvoreno, da je javnosti predočila kako je bivši režim djelovao – onda danas suradnja s Tribunalom ne bi predstavljala velik problem i ne bi kočila napredovanje Hrvatske prema Europi i NATO savezu." James O’Brian član je neovisne stručne skupine koja je – pod pokroviteljstvom Vijeća za međunarodne odnose – sastavila izvješće Balkan 2010. godine. Gospodin O’Brian, bivši predsjednički izaslanik za Balkan, danas radi u konzultantskoj tvrtki , kojoj je na čelu bivša državna tajnica Madeleine Albright.